
R E F E R A T   D E   A P R O B A R E
 la proiectul de hotărâre privind aprobarea Studiului de fundamentare a deciziei de concesionare, a demarării procedurii de concesionare a Serviciului de utilitate 
publică de distribuție a gazelor naturale în municipiul Brad,
 județul Hunedoara și a documentației de atribuire





În contextul Strategiei integrate de dezvoltare urbană a municipiului Brad și al obiectivelor asumate de către administrația publică locală în vederea asigurării unor servicii de utilitate publică moderne, eficiente și accesibile, se impune analizarea și implementarea celor mai potrivite forme de organizare și gestiune a acestor servicii, printre care se numără și Serviciul de utilitate publică de distribuție a gazelor naturale în municipiul Brad, județul Hunedoara, înființat prin Hotărârea Consiliului Local nr. 79/2025.
Prezentul proiect de hotărâre reprezintă continuarea procedurală firească, în conformitate cu dispozițiile legale privind delegarea gestiunii serviciilor de utilitate publică.
Conform prevederilor art. 8 din Legea serviciilor comunitare de utilități publice nr. 51/2006, republicată, cu modificările și completările ulterioare, (1)”autoritățile administrației publice locale au competență exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice.[…]
(3) În exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri […]”
În baza acestor prevederi legale, autoritatea publică locală are competența și responsabilitatea de a gestiona serviciul public de utilitate publică de distribuție a gazelor naturale, având dreptul de a atribui prin concesiune gestiunea serviciilor de utilitate publică, în scopul asigurării unui serviciu eficient, sustenabil și conform cu nevoile comunității.
În acest scop și în concordanță cu prevederile art. 2 lit. b din Anexa 1 la H.G. nr. 209/2019 pentru aprobarea Cadrului general privind regimul juridic al contractelor de concesiune a serviciului de utilitate publică de distribuție a gazelor naturale, procedurile pentru acordarea concesiunilor, conținutul-cadru al caietului de sarcini, Municipiul Brad, în calitate de concedent, prin S.C. LAW&PROJECT CONSULTING S.R.L., a întocmit Studiul de fundamentare a deciziei de concesionare a acestui serviciu care oferă o analiză tehnico-economică detaliată privind oportunitatea și fezabilitatea concesionării.
Concesionarea serviciului consider că reprezintă opțiunea administrativă optimă, justificată prin următoarele considerente:
- lipsa capacității autorității locale de a realiza direct investițiile necesare;
- necesitatea atragerii unui operator cu experiență, care să asigure o gestiune eficientă prin personal calificat cu experiență în operarea sistemului de furnizare care se concretizează în servicii de calitate furnizate consumatorului final;
- dezvoltarea accelerată a infrastructurii energetice locale și extinderea accesului la gaze pentru cetățeni și mediul economic;
- îmbunătățirea calității vieții populației; 
- economii în bugetul familiilor întrucât gazele naturale reprezintă o sursă de energie mai ieftină în comparație atât cu combustibilul solid folosit la încălzire și prepararea apei calde de consum, cât și cu gazele petroliere lichefiate utilizate la prepararea hranei;
- disponibilizarea masei lemnoase pentru a fi valorificată superior;
- creșterea afacerilor din zonă, ceea ce va duce la creșterea locurilor de muncă și implicit creșterea impozitelor și taxelor locale;
- impact pozitiv asupra mediului înconjurător, prin reducerea poluării și protejarea stratului de ozon;
- contribuție la atingerea obiectivelor privind tranziția energetică și decarbonizare.
Având în vedere înființarea legală a serviciului public de distribuție a gazelor naturale prin hotărâre a Consiliului Local al Municipiului Brad, lipsa actuală a rețelei și necesitatea stringentă a dezvoltării acesteia, justificarea tehnico-economică oferită de studiul de fundamentare, obligațiile legale privind transparența și legalitatea concesionării, consider că se impune adoptarea prezentului proiect de hotărâre care să permită autorității locale să deruleze, în condiții de legalitate și eficiență, procedura de concesionare a serviciului, prin aprobarea:
· Studiului de fundamentare a deciziei de concesionare;
· demarării procedurii de concesionare a serviciului către un operator economic specializat;
· documentației de atribuire.                            
În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată
	Invoc în susţinerea prezentului proiect de hotărâre prevederile art. 98, art. 100 pct. 41 și pct. 48, art. 103 și art. 104 alin. 1, alin. 1^1 și alin. 1^2  din Legea nr. 123/2012 a energiei electrice și a gazelor naturale, actualizată, ale art. 1 alin. 1, art. 2 lit. b, lit. c și lit. d și art. 5, art. 6 și art. 7 alin. 1 și alin. 3 din anexa nr. 1 la H.G. nr. 209/2019 pentru aprobarea Cadrului general privind regimul juridic al contractelor de concesiune a serviciului de utilitate publică de distribuție a gazelor naturale, procedurile pentru acordarea concesiunilor, conținutul-cadru al caietului de sarcini, ale art. 8 alin. 1 și alin. 2, art. 22 alin. 1 și alin. 4 din Legea nr. 51/2006 a serviciilor comunitare de utilităţi publice, republicată, ale Legii nr. 273/2006 privind finanțele publice locale, cu modificările și completările ulterioare, precum și ale art. 129 alin. 1,  alin. 2 lit. d și alin. 7 lit. s, art. 139 alin. 3 lit. e, art. 286 alin. 1 și alin. 4 din  O.U.G. nr. 57/2019 privind Codul administrativ, cu modificările și completările ulterioare.

